[Video] Trane, blydskap ná Panayiotou-uitspraak‘n Skermskoot uit die video Jayde se familie en ondersteuners het Donderdag regter Dayalin Chetty se uitspraak in die Panayiotou-moord in die hooggeregshof in Port Elizabeth met ŉ handeklap toegejuig. ŉ Video van die familie en lede van die Justice for Jayde-groep wys hoe dié groepe hande klap nadat die uitspraak gelewer is. ŉ Ander video, wat ook tydens die uitspraak geneem is, wys Panayiotou en sy medebeskuldiges se somber uitdrukkings en ook die hartseer uitdrukkings van Panayiotou se familie. Chetty het Christopher Panayiotou en Sinethemba Nenembe Donderdag skuldig bevind aan moord. Zolani Sibeko is skuldig bevind op ŉ aanklag van sameswering tot moord. Panayiotou is verder ook skuldig bevind aan dwarsboming van die gereg, terwyl Nenembe skuldig bevind is aan roof met verswarende omstandighede. Jayde is op die oggend van 21 April 2015 buite die Stellen Glen-kompleks in Kabegapark ontvoer waar sy gestaan en wag het vir ŉ saamrygeleentheid werk toe. Haar liggaam is die volgende dag in ŉ “afgeleë gebied” naby die Kwanobuhle-township buite Uitenhage gevind. Sy is drie keer geskiet, twee keer in haar rug en een keer in haar kop. Die staat het aangevoer Panayiotou was die meesterbrein agter sy vrou se moord en dat hy vir Luthando Siyoni betaal het om huurmoordenaars te kry om Jayde te vermoor. Volgens die staat het Nenembe vir Sizwe Vumazonke gehelp om die moord uit te voer. Sibeko het ook ŉ rol in die uitvoering van die moord gespeel. Dié uitspraak voltooi ŉ marathon-verhoor wat meer as ŉ jaar gelede begin het en waartydens 58 getuies geroep is. Lees alle vorige berigte oor Christopher Panayiotou op Maroela Media.